정조 6년
壬寅十一月初二日巳時。上御誠正閣。漢城府堂上五部官員入侍時。漢城判尹鄭昌聖。左尹洪秀輔。右尹李崇祜。中部都事兪彦鏽。奉事南麟耉。東部都事金重行。南部都事鄭東元。奉事趙象存。西部都事李厚瑾。奉事李恒演。北部都事李鍾徽。右副承旨沈有鎭。假注書趙衍德。記注官曺喜有金鳳顯。以次進伏訖。上曰。右承旨入侍。賤臣承命出。與李在學偕入進伏。上曰。部官盡爲待令乎。昌聖曰。東部奉事。適有實病。今方呈旬矣。上曰。各部官員。以次進前。彦鏽麟耉進伏。上曰。都事與誰爲近族乎。彦鏽曰。與彦鎬爲八寸矣。上曰。抄戶之節。始以初十日爲限矣。適因判堂之交遞。更以二十日退定。趁此擧行。可也。本部人戶爲幾何乎。彦鏽曰。合爲三千九百餘戶。而逐日摘奸矣。上曰。抄戶之政。務在精實。必躬自看檢。毋至罪責可也。上曰。奉事亦分日看審乎。麟耉曰。然矣。上曰。從當觀其勤慢。以施賞罰。今此下敎。卽三令五申之意。爾等善爲擧行。俾無虛實相蒙之弊可也。重行進伏。上曰。本部元戶爲幾何乎。重行曰。爲六千八百九十戶矣。上曰。抄戶爲幾戶乎。重行曰。僅抄百餘戶矣。上曰。所抄何其少也。重行曰。本部多有料軍兵。故抄數比他部差少矣。東元象存進伏。上曰。爾等何以擧行乎。東元曰。與奉事。逐日摘奸矣。上曰。此是百里之責。今番當隨其勤慢。有賞有罰。爾等益加飭念。可也。厚瑾恒演進伏。上曰。本部元戶爲幾何乎。厚瑾曰。爲三千六百餘戶。而與奉事。分日摘奸矣。上曰。人戶殆過萬餘。而只以三千仰奏。是何故也。厚瑾曰。忘未實對矣。在學曰。西部都事李厚瑾。筵席奏語。極甚駭忽。從重推考。何如。上曰。此部官。不特登筵錯奏。聞在部衙。多有不勤之事云。當照律勘處矣。命書傳敎曰。抄戶之政。專委部官。向於輪對。亦有面飭。未知其後勤慢之如何。更令來待。其中西部官之部內萬餘元戶。錯對以千數。雖極迷劣。或可諉一時无妄之犯。外此奏對。不但節節無形。況於嚴飭之下。所謂擧行云云之事。又如是稽忽。此等人決知其不勝任。早卽嚴勘。可懲他部官。西部都事李厚瑾汰去。令該府拿問嚴勘。今聞判堂言。東部官一人。稱病呈旬云。病勢雖重。姑勿論呈病之不先不後。巧値抄戶命下之日者。雖甚駭然。旣云病重。有難臆勘。東部奉事金履脩爲先改差。與中部奉事南麟耉相換之代。令該曹皆令口傳另擇擬入。時仕中如無可合人。雖値儲窠之月。勿拘復職事。申飭銓曹。各部官勤慢。當時時摘奸。間欲發遣繡衣。探察窮僻處貧士殘民之見漏與否。萬一現發。謹依辛壬故事。不善擧行之部官。決杖定配。無或饒貸。部隷洞任。分輕重嚴治。期欲實惠下究。筵中已諭。今日召見。出於三令五申之意。朝家曲念極矣。然而冒犯。此可謂故犯之故犯。令京兆堂上。以此意申明嚴飭。諸部中最勤幹最精抄處。亦當從後論賞。以此一體俾各知悉。上曰。奉事連爲入直乎。恒演曰。然矣。上曰。抄戶幾何爲之乎。恒演曰。僅抄五十餘契矣。上曰。當入者見漏於原成冊則何以爲之乎。恒演曰。旣有原籍。故以此相準矣。上曰。若新接人則何以査準乎。恒演曰。此等人實難考籍。故俄與本部堂上。有所酬酢矣。上曰。此部官當善爲擧行乎。昌聖曰。雖未經事。必當善爲矣。上曰。如有幹事之人。判堂以爲自辟。好矣。昌聖曰。實難其人矣。鍾徽進伏。上曰。本部爲幾戶乎。鍾徽曰。爲五千五百餘戶矣。上曰。彰義門內諸洞。想多貧民。何以爲之乎。鍾徽曰。貧民爲太半。初不入籍者。居多矣。上曰。此等民亦當抄之乎。鍾徽曰。其中亦有貧富之難悉。當觀家舍之大小。可以抄戶矣。上曰。爾具悉心爲之。可也。命部官竝退。上曰。南麟耉足可擔當乎。昌聖曰。此等事似未鍊熟。故方欲仰奏矣。仍奏曰。中部奉事南麟耉。人固文雅。而初入詞訟。猝當抄戶之政。恐有生疎之慮。他司可合人中。姑爲換差。則似好矣。上曰。依爲之。出擧條上曰。分給之善否。在於惠堂。抄戶之精否。在於卿等。卿等必惕念爲之。可也。昌聖曰。聖敎誠然矣。上曰。抄戶當至萬餘戶耶。昌聖曰。似過此數矣。上曰。務從精抄。以五等磨鍊。則當有實惠之下究。若反是。則非朝家之本意矣。昌聖曰。雖以一等言之。所給殆過三千石矣。上曰。予以分給一節。恐致無實之慮。向日筵中。以倍日分給之意。有所下敎。今玆都民。阻飢。專望發賣。若或不善分給。則外邑賑政。何可察飭乎。昌聖曰。聖敎果然矣。上曰。貧寒班家。若以無籍。不入抄戶。則誠爲可矜矣。昌聖曰。聖敎誠然。而小民見漏。亦爲悶然矣。上曰。卿等善爲抄出。以今二十五日。更爲來待可也。昌聖曰。京居人。庚子成籍前。稱以下鄕。以家直婢入籍。而到今發賣之際。自謂還入。欲爲受食者。其習可駭。竝不當擧論矣。上曰。依爲之。出擧條昌聖曰。各司有料布員役及貢物主人有料軍兵。固當拔之。而至於各邑邸人。自有受價。六矣廛民。各作生業。竝不當混入於抄戶中矣。上曰。各司員役貢人邸人有料軍兵等。自當依卿所奏爲之。至於六矣廛人。不計貧富。竝置遺漏。其他百各廛民。不分饒乏。皆令抄出。予則以爲。終涉班駁。號稱巨肆。而徒有廛名。或多朝不食夕不食之歎。名雖雜市而稍優財産。足辦獲其利資其生之方。彼而見漏。此而許抄。殊非朝家抄戶之本意。無論六矣廛。百各廛。必視資業之豊薄。以定抄簿之取捨事。卿其申明。知委各部。可也。出擧條昌聖曰。主戶雖或無料。率下有料則似不當擧論。而至於各戶者。何以爲之乎。上曰。左右尹之意。何如。左尹洪秀輔曰。旣是各戶則與率下有異。此則似不當拔之矣。右尹李崇祜曰。臣意亦以爲然矣。上曰。卿等之言。是矣。父子各戶。兄弟異居之類。若以父兄之有料。而混拔子弟之無業。事甚不可。此則許令抄出。而此亦有商量者。有料之父兄。受食稍厚。足可波及子弟。則不必一例竝抄。以此意知悉擧行。可也。出擧條昌聖曰。太學典僕之最貧殘無依者及各軍門待年軍兵之無料者。當爲抄入。而此則該部有難詳知。令成均館及各軍門。詳査其當入不當入。修成冊移送。以爲憑考之地。似好矣。右尹李崇祜曰。旣使該館該營門。修成冊則或不無混入之弊。自臣府移文時。枚擧措辭。以爲精抄之地。好矣。上曰。泮隷稍異於無業之窮民。蓋有懸房之聊賴故耳。除非最貧殘至窮獨而近於流丐者外。無得抄送之意。申飭本館。仍令大司成親執。一一詳覈。精細報來。至於軍門待年軍卒之無料者。亦令各營將臣。躬各査櫛。渠輩父兄之受料人。不必渾入。而如其各戶。又甚窮殘。則亦豈拘此見漏。以此意枚擧文移。可也。出擧條昌聖曰。侍從外堂下文蔭武之未經守令。方在罷散人員。竝從自願抄入。何如。上曰。依爲之。古亦有曾經副學。春坊者。受食白給之事。至今傳以爲美談。雖在侍從之列者。久在罷散。未霑斗祿。而最貧窮無聊賴。爲通朝所共知之類。從自願許抄。亦無不可。卿其知悉。參量爲之。可也。出擧條昌聖曰。五部吏隷。素稱疲殘。而諸上司各軍門。任自捉去。疏儒設廳。亦令使喚。本部立役。視爲餘事。故自備局申飭。非止一再。而各司之終不聽施。已極可駭。況今抄戶。事係時急。許多民戶。些少部屬。逐戶査實之際。分排使役。尙患不足。而軍門各司。全不顧藉。威力推捉。往復之間。自致遲滯。抄戶成冊。將無以及期修正。不但事體之寒心。實難發賣之趁時。不可不別加申飭。自今限抄戶畢役間。上司及諸軍門。若有直爲推捉之弊。當該官員。自臣府。草記請罪。何如。上曰。依爲之。享所何等莫重。而進排之官。猶命差出假官。使之替行。況各司侵漁之端乎。依卿所奏。出擧條各別嚴飭。犯者隨現草記。斷不饒貸。可也。出擧條昌聖曰。以寶鑑奉安事。臣等前已奉審太廟。而其在敬謹之道。不可不一番更爲奉審。故敢此仰達矣。上曰。摠裁大臣以下進去奉審。可也。出擧條昌聖曰。寶鑑進御時。親臨暎花堂儀註。旣已磨鍊矣。進獻時門路。以敦化門擧行乎。弘化門擧行乎。上曰。以弘化門擧行。可也。出擧條昌聖曰。寶鑑進御時。太廟奉安件。亦當同爲奉安於奉謨堂矣。動駕日。堂郞。直詣奉謨堂陪出。而先詣與否。不可不仰稟後擧行矣。上曰。奉詣太廟時。摠裁大臣以下奉要彩轝。駕前前導。可也。出擧條命書傳敎曰。明日景慕宮展拜。路由館峴。該房知悉。又命書傳敎曰。明日出宮門路。以賓陽門爲之。命退。諸臣以次退出。